Okresná prokuratúra Levice 
Šafárikova 7, 934 01 Levice 1 	

Sp. zn. : 1 Pv 785/11/4402	Levice, 8.2.2012
EEČ : 2-31-11-2012

U Z N E S E N I E

Trestná vec:	obvinená XXXXX  
Prečin:	krádež podľa § 212 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Levice
Rozhodnutie:
Podľa § 216 odsek 1 Trestného poriadku podmienečne zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
Skutková veta:
dňa 05. 12. 2011 v čase od 14.00 h do 14.15 h v Želiezovciach na Komenského ulici v bytovom dome č. XXXXX na treťom poschodí v kuchyni bytu, ktorý má v prenájme XXXXX, odcudzila z jej dámskej kabelky položenej na chladničke dámsku koženú peňaženku čiernej farby, v ktorej sa nachádzala VISA karta Slovenskej sporiteľne č. XXXXX na meno XXXXX a hotovosť vo výške 370,- Eur, ktorú si následne ukryla do svojej bundy a potom z bytu odišla, čím poškodenej XXXXX spôsobila celkovú škodu krádežou vo výške 395,- Eur.

Podľa §216 odsek 2 Trestného poriadku je určená obvinenej skúšobná doba v trvaní 12 mesiacov.
Z priloženého spisového materialu nevyplýva potreba uložiť obvinenej v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Poverený príslušník Okresného riaditeľstva Policajného zboru Levice, Obvodného oddelenia Policajného zboru XXXXX ukončil skrátené vyšetrovanie v trestnej veci obvinenej XXXXX, stíhanej za prečin krádeže podľa § 212 odsek 1 Trestného zákona na skutkovom základe uvedenom vo výrokovej časti tohto uznesenia a predložil k veci sa vzťahujúci vyšetrovací spis s návrhom na podmienečné zastavenie trestného stíhania obvinenej podľa § 216 odsek 1 Trestného poriadku.
Preskúmaním spisu som zistil, že sú splnené všetky podmienky v zmysle § 216 odsek 1 písmeno a/, b/, c/ Trestného poriadku na podmienečné zastavenie trestného stíhania.
Podľa citovaného ustanovenia v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak
a)	vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne,
b)	nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu, a
c)	vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.
Horná hranica trestu odňatia slobody za prečin krádeže podľa § 212 odsek 1 Trestného zákona je 2 (dva) roky, teda neprevyšuje 5 rokov. 
Obvinená XXXXX dala súhlas na podmienečné zastavenie trestného stíhania dňa 08. 12. 2011.
Vo svojom výsluchu zo dňa 08. 12. 2011 vyhlásila, že spáchala skutok, za ktorý je stíhaná, pričom nie sú odôvodnené pochybnosti o tom, že jej vyhlásenie bolo vykonané slobodne, vážne a zrozumiteľne.
Obvinená XXXXX dňa 05. 12. 2011 o 19.00 h vydala poverenému príslušníkovi PZ všetky odcudzené veci a to dámsku peňaženku, kartu VISA, ako aj eurobankovky v hodnote 370,- Eur, ktoré poverený príslušník PZ následne vrátil poškodenej XXXXX. 
Z posudkov na obvinenú vyplýva, že komisiou na ochranu verejného poriadku pri Obecnom úrade XXXXX nebola riešená, v Ústrednej evidencii priestupkov Ministerstva vnútra SR nemá žiaden záznam. Z odpisu registra trestov vyplýva, že obvinená XXXXX doposiaľ nebola súdne trestaná. 
S poukazom na vyššie uvedené skutočnosti, ako aj na osobu páchateľa, s prihliadnutím na jej doterajší život a na okolnosti prípadu možno podmienečné zastavenie trestného stíhania považovať za dostačujúce. 
Z týchto dôvodov som rozhodol tak, ako je to uvedené vo výrokovej časti tohto uznesenia.
V zmysle § 217 odsek 1 Trestného poriadku ak obvinená v priebehu skúšobnej doby bude viesť riadny život, prokurátor Okresnej prokuratúry Levice rozhodne, že sa osvedčil. Inak rozhodne, a to prípadne aj počas skúšobnej doby, že sa v trestnom stíhaní pokračuje.

Poučenie:
Proti tomuto uzneseniu môže v zmysle § 216 odsek 5 Trestného poriadku podať sťažnosť obvinená a poškodená, a to do troch dní od doručenia uznesenia, na tunajšiu prokuratúru. Sťažnosť má odkladný účinok.

Mgr. Gejza Nagy
prokurátor